Vantaa on hiljattain uusinut ilmeensä. Kaupungin vanha tunnus, vuodelta 1550 juontava vaakuna on nyt saanut väistyä uuden abstraktin logon tieltä, joka on saattanut tai ei saattanut ottaa inspiraationsa Stefan Sagmeisterin kuuluisasta Casa da Música-logosta. Itse kaupungin lisäksi jokaisella kaupunginosalla on joka tapauksessa tästä lähtien myös oma symbolinsa joka mukailee päälogoa.

Jatkossa jokaisella kaupunginosalla on myös oma ”brändiviestinnän pääväri”. Mihin värit perustuvat? Sitä Vantaan brändikirja ei avaa tarkemmin, mutta Kasper Diem -blogin arvaus on että ne ovat yksinkertaisesti ”kivoja”.

Uuden ilmeen mainostetaan myös olevan ”ihmisläheinen ja henkilökohtainen”. Miten tämä on käytännössä toteutettu? Käyttämällä kaikessa kuvamateriaaleissa yksinomaan kansainvälisten kuvatoimistojen geneerisiä kuvia.

Siksi ei pidäkään hämmästyä jos törmää ”vantaalaiseen perheenisän” kuvaan amerikkalaisen vakuutusyhtiön, australialaisen lastensuojeluyhdistyksen tai amerikkalaisen lakifirman sivuilla. Tai ehkä tämä on juuri sitä paljon peräänkuulutettua kansainvälisyyttä?

Tykkäisiköhän kuitenkin vantaalaiset jos jossain kuvassa vilahtaisi paikallinen rakennus tai ihminen? Mehän tiesimme ennestään että Vantaalla on lentokenttä, Ikea ja Heureka. Nyt nämä asiat on korvattu ulkomaalaisilla kauniilla ihmisillä vastavalossa.

Me täällä Kasper Diem -blogissa kokeillimmekin tehdä ihan oman Vantaa-mainoksemme soveltamalla uuttaa ohjeistoa.

Vantaan brändikirjan mukaan kaupungin ongelmana on tähän asti ollut vahvan kaupunki-identiteetin puuttuminen, ja uuden ilmeen myötä tämän pitäisi korjaantua. Mutta ratkaistaanko tämä ongelma todellakin poistamalla kaikki viitteet sekä vantaalaisiin ihmisiin että arkkitehtuuriin geneerisellä ilmeellä joka voisi yhtä hyvin mainostaa teleoperaattoria tai vapaaehtoista eläkevakuutusta?

Suunnittelijan näkökohdasta on tietenkin selvää että on turvallista tehdä niin mitäänsanomatonta jälkeä kuin mahdollista – jos ilmeestä ei voi olla mitään mieltä on epätodennäköistä että kukaan myöskään on siihen tyytymätön.

Ainoa ongelma on vain että se saa Vantaan nyt näyttämään entistä tylsemmältä paikalta.